[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 7.7.2010

COM(2010)374 τελικό

2010/0200 (NLE)

Πρόταση

ΚΑΝΟΝΙΣΜΟΣ (ΕΕ) αριθ. …/…ΤΟΥ ΣΥΜΒΟΥΛΙΟΥ

της […]

για τον καθορισμό των αλιευτικών δυνατοτήτων για τον γαύρο στον Βισκαϊκό κόλπο για την αλιευτική περίοδο 2010-2011 και την τροποποίηση του κανονισμού (ΕΕ) αριθ. 53/2010

ΑΙΤΙΟΛΟΓΙΚΗ ΕΚΘΕΣΗ

Για το έτος 2010, ο κανονισμός (ΕΕ) αριθ. 53/2010 του Συμβουλίου[1] καθορίζει TAC 7000 τόνων για το απόθεμα γαύρου στον Βισκαϊκό κόλπο και εξουσιοδοτεί την Επιτροπή να τροποποιήσει το εν λόγω TAC βάσει των επιστημονικών πληροφοριών οι οποίες συλλέγονται κατά το πρώτο εξάμηνο του 2010.

Βάσει των στόχων της Κοινής Αλιευτικής Πολιτικής, όπως ορίζονται στον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, οι αλιευτικές δυνατότητες πρέπει να ορίζονται βάσει των διαθέσιμων επιστημονικών συμβουλών και λαμβάνοντας υπόψη τις βιολογικές και κοινωνικοοικονομικές πτυχές, εξασφαλίζοντας παράλληλα δίκαιη μεταχείριση μεταξύ των αλιευτικών τομέων.

Για το απόθεμα γαύρου στον Βισκαϊκό κόλπο, οι συμβουλές της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) της [.. ] Ιουλίου 2010 βασίζονται σε αλιευτική περίοδο που διαρκεί από την 1η Ιουλίου 2010 έως τις 30 Ιουνίου 2011.

Λαμβάνοντας υπόψη τις συμβουλές αυτές και για τους σκοπούς κατάλληλης διαχείρισης των αποθεμάτων και απλούστευσης, θα πρέπει να οριστούν νέο TAC και ποσοστώσεις για το εν λόγω απόθεμα σύμφωνα με την προαναφερθείσα περίοδο διαχείρισης. Δεδομένου ότι η εξουσιοδότηση της Επιτροπής να προσαρμόσει τα όρια αλιευμάτων για το εν λόγω απόθεμα λαμβάνοντας υπόψη τις επιστημονικές συμβουλές περιορίζεται μόνο στο 2010, θα πρέπει συνεπώς το Συμβούλιο να ορίσει αυτό το νέο TAC με χωριστό κανονισμό και να τροποποιήσει αναλόγως τον κανονισμό (ΕΕ) αριθ. 53/2010.

Στις συμβουλές της ΕΤΟΕΑ εκτιμάται ότι η βιομάζα του αποθέματος ανέρχεται σε περίπου 51 350 τόνους. Έχοντας υπόψη την πρόταση της Επιτροπής της 29ης Ιουλίου 2009 για κανονισμό περί θέσπισης μακροπρόθεσμου σχεδίου για το απόθεμα γαύρου στον Βισκαϊκό Κόλπο και για τις αλιευτικές δραστηριότητες εκμετάλλευσης του εν λόγω αποθέματος[2] και συνυπολογίζοντας ότι η εκτίμηση αντίκτυπου στην οποία βασίζεται η πρόταση παρέχει την πιο πρόσφατη αξιολόγηση του αντίκτυπου των αποφάσεων σχετικά με τις δυνατότητες αλιείας για το απόθεμα αυτό, θα πρέπει να οριστεί TAC για το απόθεμα αυτό σύμφωνα με τον κανόνα αλίευσης που καθορίζεται στην πρόταση. Συνεπώς, το TAC για την αλιευτική περίοδο από 1ης Ιουλίου 2010 έως τις 30 Ιουνίου 2011 πρέπει να οριστεί στους 15 600 τόνους.

Σύμφωνα με το άρθρο 2 του κανονισμού (ΕΚ) αριθ. 847/96, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων[3], είναι αναγκαίο να προσδιορισθεί ο βαθμός στον οποίο το απόθεμα γαύρου στο Βισκαϊκό Κόλπο υπόκειται στα διάφορα μέτρα που καθορίζονται στον κανονισμό αυτό.

Το Συμβούλιο καλείται να εγκρίνει την παρούσα πρόταση το συντομότερο δυνατό προκειμένου να επιτραπεί στους αλιείς να προγραμματίσουν τις δραστηριότητές τους για τη νέα αλιευτική περίοδο.

2010/0200 (NLE)

Πρόταση

ΚΑΝΟΝΙΣΜΟΣ (ΕΕ) αριθ. …/…ΤΟΥ ΣΥΜΒΟΥΛΙΟΥ

της […]

για τον καθορισμό των αλιευτικών δυνατοτήτων για τον γαύρο στον Βισκαϊκό κόλπο για την αλιευτική περίοδο 2010-2011 και την τροποποίηση του κανονισμού (ΕΕ) αριθ. 53/2010

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3,

την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Εναπόκειται στο Συμβούλιο να καθορίζει τα συνολικά επιτρεπόμενα αλιεύματα (TAC) για κάθε τύπο αλιείας ή ομάδα τύπων αλιείας. Οι αλιευτικές δυνατότητες θα πρέπει να κατανέμονται μεταξύ των κρατών μελών κατά τρόπο ώστε να διασφαλίζεται η σχετική σταθερότητα των αλιευτικών δραστηριοτήτων εκάστου κράτους μέλους για όλα τα αποθέματα ή τα είδη αλιείας, λαμβάνοντας δεόντως υπόψη τους στόχους της Κοινής Αλιευτικής Πολιτικής όπως ορίζονται στον κανονισμό (ΕΚ) αριθ. 2371/2002 του Συμβουλίου, της 20ης Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής[4].

(2) Ο κανονισμός (EΕ) αριθ. 53/2010 του Συμβουλίου[5] καθόρισε τις αλιευτικές δυνατότητες για το 2010 για ορισμένα αποθέματα ιχθύων συμπεριλαμβανομένου του αποθέματος γαύρου στον Βισκαϊκό Κόλπο (ζώνη ICES VIII).

(3) Τα νέα TAC πρέπει να καθοριστούν με βάση τις διαθέσιμες επιστημονικές γνωμοδοτήσεις και λαμβανομένων υπόψη των βιολογικών και κοινωνικοοικονομικών πτυχών, με παράλληλη εξασφάλιση δίκαιης μεταχείρισης μεταξύ των αλιευτικών κλάδων. Για το απόθεμα γαύρου στον Βισκαϊκό Κόλπο, οι συμβουλές της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) της [.. ] Ιουλίου 2010 βασίζονται σε αλιευτική περίοδο που διαρκεί από την 1η Ιουλίου 2010 εκάστου έτους έως τις 30 Ιουνίου του επόμενου έτους.

(4) Για τους σκοπούς κατάλληλης διαχείρισης των αποθεμάτων και απλούστευσης, θα πρέπει να οριστούν νέο TAC για το εν λόγω απόθεμα καθώς και ποσοστώσεις των κρατών μελών σύμφωνα με την περίοδο διαχείρισης που αναφέρεται στο σημείο 3.

(5) Προκειμένου να καταρτιστεί πολυετές σχέδιο για το απόθεμα αυτό που θα καλύπτει την αλιευτική περίοδο και θα θεσπίζει τον κανόνα αλίευσης που εφαρμόζεται για τον καθορισμό των αλιευτικών δυνατοτήτων, η Επιτροπή υπέβαλε, στις 29 Ιουλίου 2009, πρόταση κανονισμού περί θέσπισης μακροπρόθεσμου σχεδίου για το απόθεμα γαύρου στον Βισκαϊκό Κόλπο και για τις αλιευτικές δραστηριότητες εκμετάλλευσης του εν λόγω αποθέματος[6]. Στις συμβουλές της ΕΤΟΕΑ εκτιμάται ότι η βιομάζα του αποθέματος ανέρχεται σε περίπου 51 350 τόνους. Έχοντας υπόψη την πρόταση της Επιτροπής και συνυπολογίζοντας ότι η εκτίμηση αντίκτυπου στην οποία βασίζεται η πρόταση παρέχει την πιο πρόσφατη αξιολόγηση του αντίκτυπου των αποφάσεων σχετικά με τις αλιευτικές δυνατότητες για το απόθεμα αυτό, θα πρέπει να οριστεί TAC για το απόθεμα αυτό σύμφωνα με τον κανόνα αλίευσης που καθορίζεται στην πρόταση. Συνεπώς, το TAC για την αλιευτική περίοδο από 1ης Ιουλίου 2010 έως τις 30 Ιουνίου 2011 πρέπει να οριστεί στους 15 600 τόνους.

(6) Λαμβάνοντας υπόψη το συγκεκριμένο πεδίο και το χρόνο εφαρμογής, θα πρέπει να καθοριστούν οι αλιευτικές δυνατότητες με χωριστό κανονισμό και να τροποποιηθεί αναλόγως ο κανονισμός (ΕΕ) αριθ. 53/2010. Ωστόσο, η αλιευτική δραστηριότητα πρέπει να συνεχίσει να υπόκειται στις γενικές διατάξεις του εν λόγω κανονισμού όσον αφορά τους όρους χρησιμοποίησης της ποσόστωσης.

(7) Σύμφωνα με το άρθρο 2 του κανονισμού (ΕΚ) αριθ. 847/96, της 6ης Μαΐου 1996, περί θεσπίσεως συμπληρωματικών όρων για την ετήσια διαχείριση των TAC και των ποσοστώσεων[7], είναι αναγκαίο να προσδιορισθεί ο βαθμός στον οποίο το απόθεμα γαύρου στον Βισκαϊκό Κόλπο υπόκειται στα διάφορα μέτρα που καθορίζονται στον κανονισμό αυτό.

(8) Λαμβάνοντας υπόψη την έναρξη της παρούσας αλιευτικής περιόδου και για τους σκοπούς της ετήσιας κοινοποίησης των αλιευμάτων, ο παρών κανονισμός τίθεται σε ισχύ αμέσως και εφαρμόζεται από την 1η Ιουλίου 2010. Για τον ίδιο λόγο, η τροποποίηση των αλιευτικών δυνατοτήτων που καθορίζονται από τον κανονισμό (ΕΕ) αριθ. 53/2010 εφαρμόζεται από την 1η Ιανουαρίου 2010.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αλιευτικές δυνατότητες για τον γαύρο στον Βισκαϊκό κόλπο

1. Τα συνολικά επιτρεπόμενα αλιεύματα (TAC) και η κατανομή τους μεταξύ των κρατών μελών για την περίοδο από την 1η Ιουλίου 2010 μέχρι τις 30 Ιουνίου 2011 για το απόθεμα γαύρου στη ζώνη ICES VIII όπως ορίζονται στον κανονισμό (ΕΚ) αριθ. 218/2009 είναι τα εξής (εκφρασμένα σε μετρικούς τόνους ζωντανού βάρους):

Είδος: | Γαύρος Engraulis encrasicolus | Ζώνη ICES: | VIII (ANE/08.) |

Ισπανία | 14 040 | Αναλυτικό TAC |

Γαλλία | 1 560 |

ΕΕ | 15 600 |

TAC | 15 600 |

2. Η κατανομή των αλιευτικών δυνατοτήτων όπως καθορίζονται στην παράγραφο 1 και η χρήση τους υπόκεινται στους όρους που ορίζονται στα άρθρα 7, 10 και 13 του κανονισμού (ΕΕ) αριθ. 53/2010.

3. Το απόθεμα που αναφέρεται στην παράγραφο 1 θεωρείται ότι υπάγεται σε αναλυτικό TAC για τους σκοπούς του κανονισμού (ΕΚ) αριθ. 847/96. Εφαρμόζονται το άρθρο 3 παράγραφοι 2 και 3 και το άρθρο 4 του εν λόγω κανονισμού.

Άρθρο 2

Τροποποίηση του κανονισμού (ΕΕ) αριθ. 53/2010

Στο παράρτημα ΙΑ του κανονισμού (ΕΕ) αριθ. 53/2010 η καταχώριση που αφορά το είδος γαύρος στη ζώνη VIII αντικαθίσταται από την ακόλουθη:

«Είδος: | Γαύρος Engraulis encrasicolus | Ζώνη: | VIII (ANE/08.) |

Ισπανία | 6 300 | Αναλυτικό TAC |

Γαλλία | 700 |

ΕΕ | 7 000 |

TAC | 7 000 | (1)" |

(1) TAC εφαρμοστέο από 1η Ιανουαρίου έως 30ή Ιουνίου 2010.» |

Άρθρο 3

Έναρξη ισχύος

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται από 1ης Ιουλίου 2010, με εξαίρεση το άρθρο 2, το οποίο εφαρμόζεται από 1ης Ιανουαρίου 2010.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 21 της 26.1.2010, σ. 1.

[2] COM(2009)399τελικό

[3] ΕΕ L 115 της 9.5.1996, σ. 3.

[4] ΕΕ L 358 της 31.12.2002, σ. 59.

[5] ΕΕ L 21 της 26.1.2010, σ. 1.

[6] COM(2009)399τελικό

[7] ΕΕ L 115 της 9.5.1996, σ. 3.